Reptiloide

Reptiloideak, reptilianoak, giza muskerrak edo drakonianoak, alegiazko narrasti humanoideak dira. Paper nabarmena dute fantasiazko edo zientzia-fikziozko literaturan, ufologian eta konspirazio-teoria garaikideetan.

 Mitologia 
Historian zehar, kultura askotako mito eta kondairetan humanoide narrasti anitzak oso ohikoak izan dira.

 Amerika 
Quetzalcóatl, maien edo azteken mitologiako jainkoaren izena náhuatleraz, antzinako Mesoamerikako Suge Lumadun gisa deskribatzen zuten. Gaur egun Mexiko eta Erdialdeko Amerikan bizi diren hainbat zibilizaziorentzat jainko edo energia nagusietako bat da honako hau. Quetzalcóatl izenak literalki "lumadun sugea" esan nahi du (quetzal hitzak náhuatleraz "luma" esan nahi baitu, izen bereko hegaztiari erreferentzia eginez). 

 Europa 
Zekrope I.a Atenasko lehen errege mitikoa izan zen eta erdi gizona eta erdi sugea zen. Adibide gisa, Pergamo hiriko Zeusen aldarean dagoen friso batean ikus daiteke bere suge gorputza. 

 Ekialde Ertaina 
Sobeken irudiak aurkitu daitezke Antzinako Egiptoko kulturan.

Kultura judu eta kristauean, Genesian, Sugeak Adan eta Eva nola limurtzen dituen kontatzen da, Ongiaren eta Gaizkiaren Ezagutzaren Zuhaitzetik elikatzera bultzatu, eta ondorioz, Edenetik kanporatzen dituzten arte.

Apokalipsiaren inguruko Bibliako pasartean ere argi eta garbi aipatzen da "herensuge handia, antzinako sugea", Jesusen etsaia.

 India 
Indiako eskritura eta kondairetan, Nagak (devanagari: नाग) lur azpian bizi diren eta gainazalean gizakiekin elkarri eragiten dioten izaki narrastari gisa deskribatzen dira.

Bertsioetako batzuetan izaki horiek noizbait Indiako Ozeanoko kontinente batean bizi izan zirela esaten da, eta, denborarekin, kontinente hori uretan hondoratu zela. Indiako testuek ere Sarpa (devanagari: सर्प) arrainak aipatzen dituzte.

 Ekialde Urruna 
Txinatarrek, vietnamdarrek, korearrek eta japoniarrek beren historian zehar  龍 (Lóng) (Yong koreeraz, Ryu japonieraz) edo herensugeen inguruan hitz egiten dute. Forma fisiko zein metafisikoetan aipatzen dituzte, baina gutxitan deskribatzen dituzte modu humanoidean. Japoniako folklorean, Kappa izakiei  eta Orochi suge munstroari buruz hitz egiten da; dortoka itxura eta txori-mokoa duten ur-deabru anfibioak dira lehenak  eta Mendebaldeko Hidra-ren antzekoa da bigarrena.

 Ufologia eta kriptozoologia 

 Arraza estralurtarrak 
Belatriziarrak ustezko arraza estralurtarra dira, irudimeneko existentzia hutsa dutena. Belatriziarrak reptiliano hazpegiak dituzten izakiak dira eta azalean halako distira fosforeszente bat dute. Laranja eta horiaren arteko kolorea dute eta jantzi espazialak janzten dituzte.

Sheldan Nidle ustezko mediumak eta Coreen Marshall bikotekideak belatriziarrek gizateriarentzako mezua bidali eta haiek mezu horiek kanalizatzen dituztela ziurtatu dute. Diotenez, belatriziarrak tirano galaktiko arraza ankerra izan ziren, baina orain damutu egin dira eta bakea lortzeko eta galaxiaren barruan onartuak izateko gogoa dute. Horregatik, iraganeko basakeriak zuzendu eta Federazio Galaktikoko kide arduratsu bihurtu nahi dute.

Ezagunak dira konspirazio-teorien munduan, eta OHEen fenomenoaren aditu askok ezagutzen dituzte. Belatriziarren ustezko agerpenak Estatu Batuetanizaten dira, beste herrialde batzuetan ez dago ia reptilianoen inguruko txostenik.

 David Icke 
David Icke idazle britainiarraren lanaren ondoren, reptilianoaren figurak ospe nahikoa hartu du. Masoneriari oso lotuta dauden errege, estatuburu, aristokrazia eta finantza-handikien mundu-mailako menderakuntzaren konspirazio-teoriekin lotzen dira reptilianoak. Zecharia Sitchinek Anunnakiei buruz asmatutako istorioak ere hor daude, reptilianoak izan zirela baitiote istorio horiek.

 Nuwaubianismoa 
Dwight Yorkek, haurren sexu-abusuengatik zigortutako estatubatuar buruzagi sektarioak, Nuwaubianismoa sortu zuen, Islamaren Naziotik eratorritako supremazismo beltzaren erlijio gisa. Doktrina horren barruan, espezie estralurtar reptiliano ezberdinek Lurraren barruan jarduten dutela ondorioztatzen da  besteak beste.

 Arkeologia 
K.a. 4500 eta 5500 urteen arteko (Obeid Aroko) terrakotazko estatuatxoak aurkitu ziren Uren, 1919 eta 1922 artean, Henry Hallek zuzendutako indusketa arkeologikoetan. Batzuek "musker burua" dute. Konspirazioaren teoriaren aldeko egile batzuk, edo antzinako astronauten teoriari (Anunnakiak) atxikitakoak, figura horien existentzian oinarritzen dira "reptilianoen" tesia frogatzeko.

 Beste batzuk 

 Dinosauroidea 
Dinosauroide kontzeptua Troodon eta Saurornithoides dinosaurio theropodoei buruzko ikerketen harira sortu zen. Animalia hauek Mesozoikoko garunik handiena zuten beren gorputzaren tamainarekin konparatuz Horregatik, batzuek uste dute desagertu izan ez balira, animalia hauek giza formaren antzeko forma batera eboluzionatzeko aukera izango zutela. Kontzeptu honek ordea ez du inolako oinarri zientifikorik eta esparru espekulatibo baten barnean besterik ez zen garatu.

 Froga faltsuak 
Kriptozoologia, ufologia eta beste sasizientzia batzuei buruzko ehunka gune aurkitu daitezke Interneten izaki reptilianoan "benetako" argazkiak edo bideoak dituztela baieztatzen dutenak. Material grafiko hori faltsifikazio digitaletatik dator ordea, aurreko atalean deskribatutako eta Dale Russellek sortutako Dinosauroidearen ereduko irudietatik sortua. Areago, Arlekin iktiosia izeneko sortzetiko gaixotasunaren kasuen irudien desitxuratu izan dituzte material hori sortzeko.

Beste kondaira askorekin gertatu bezala, herensugearen eta Oin Handiaren kasuekin bezala, egiazkotasun froga gisa aurkezten da mitoak elkarren artean loturarik izan ez zuten kulturen artean ustez unibertsalki banatu izana. Baina dinosauroen fosilen banaketa globalak eta paleontologia modernoaren aurreko kultura zaharrek egindako aurkikuntzek erraz gezurta dezakete argudio hori, baita, espezie gisa, gizakiak arketipo eta beldur psikologiko batzuk izateak ere.

 Erreferentziak 

 Ikus, gainera 
 Quetzalcoatl
 Mundu Ordena Berria (konspirazioa)

 Kanpo estekak 

Kategoria:Zientzia eta teknologiari lotutako konspirazio teoriak
Kategoria:Narrastiak kulturan
Kategoria:Konspirazio-teoriak
Kategoria:Ustezko izaki estralurtarrak
Kategoria:Erreferentzia behar duten adierazpenak dauzkaten artikuluak